ΟΜΙΛΙΑ ΤΟΥ ΥΠΟΥΡΓΟΥ ΕΣΩΤΕΡΙΚΩΝ ΔΗΜΟΣΙΑΣ ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ ΚΩΣΤΑ ΣΚΑΝΔΑΛΙΔΗ

Θέλω και εγώ με την σειρά μου να χαιρετήσω το έκτακτο συνέδριο της Κεντρικής Ένωσης Δήμων και Κοινοτήτων Ελλάδας. Από ότι αντιλαμβάνομαι εξαιτίας και όσων προηγήθηκαν τις προηγούμενες εβδομάδες, η απόφαση της ΚΕΔΚΕ ουσιαστικά οδηγεί την κυβέρνηση να πρέπει να δώσει μία απάντηση πέρα από τα μέχρι τώρα δεδομένα. Επειδή εγώ από όποια θέση και αν βρισκόμουν επί πάρα πολλά χρόνια, από το τέλος της δεκαετίας του ’70 μέχρι σήμερα, ήμουν με την μία ή την άλλη ιδιότητα σε όλα τα συνέδρια της ΚΕΔΚΕ και επειδή ο χώρος αυτός ήταν πάντοτε ως αυτοδιοικητικός χώρος, ένας χώρος που με αντιμετώπιζε ιδιαίτερα φιλικά, αντιλαμβάνομαι απολύτως ότι σήμερα με αντιμετωπίζετε με ευγένεια και με αντικρίζετε λίγο περισσότερο από ότι προηγούμενες φορές ως αντίπαλο σε εισαγωγικά ή χωρίς εισαγωγικά. 


Επειδή σε όλα τα προηγούμενα συνέδρια της ΚΕΔΚΕ η εισήγηση του Υπουργού Εσωτερικών, όταν είχα την τιμή να είμαι εγώ, ήταν μία εισήγηση που έθετε επί τάπητος τα ζητήματα και έβαζε μία προοπτική, αλλά κυρίως στο θεσμικό επίπεδο, θέλω να πω ότι για την κυβερνητική πολιτική από το προηγούμενο Συνέδριο της ΚΕΔΚΕ και την αντίστοιχη ομιλία, μόλις είχα γίνει Υπουργός Εσωτερικών, δεν έχει αλλάξει η κατεύθυνση στα θεσμικά ζητήματα, δεν έχει αλλάξει η πολιτική, δεν έχουν αλλάξει οι στόχοι και οι επιδιώξεις. 


Επειδή σήμερα εγώ σκοπεύω να μιλήσω με βάση το «οι καλοί λογαριασμοί κάνουν τους καλούς φίλους» πολύ συγκεκριμένα και όχι θεωρητικά ή θεσμικά – και με διευκόλυναν σε αυτό οι ομιλίες των Αρχηγών των κομμάτων, είτε με την κριτική τους, είτε με το ότι με εγκαλούν να πάρω θέση σε θέματα για τα οποία ήδη προτείνουν ορισμένες λύσεις και πάνω από όλα, αυτά που προτείνει η ΚΕΔΚΕ,  θέλω να πω ότι αυτά που σήμερα για τα συγκεκριμένα θέματα θα πω, έχουν σχέση με την δική μου παρουσία και αξιοπιστία ως Υπουργός Εσωτερικών, αποτελούν συλλογική επεξεργασία και απόφαση της κυβέρνησης και τυγχάνουν της έγκρισης του Πρωθυπουργού.


Έγινε μια βαθιά διεργασία σε ενδοκυβερνητικό επίπεδο μετά την συνάντηση που είχε η ΚΕΔΚΕ με τον Πρωθυπουργό. Την επόμενη μέρα, όπως γνωρίζετε, υπήρξε συνεδρίαση του Υπουργικού Συμβουλίου με μοναδικό αντικείμενο τον Κώδικα Δήμων και Κοινοτήτων και ο Πρωθυπουργός, βγαίνοντας από το Υπουργικό Συμβούλιο, έκανε ορισμένες ανακοινώσεις που είναι οι κατευθυντήριες γραμμές των αποφάσεων που πήρε η κυβέρνηση για τα συγκεκριμένα θέματα, αλλά και μερικών αποφάσεων που θα ανακοινώσω για μερικά άλλα θέματα, όλα καταρχήν οικονομικού χαρακτήρα.


Μπαίνω λοιπόν κατευθείαν στο «ψητό» που είναι τα οικονομικά και για τα οποία συγκλήθηκε το Συνέδριο της Κεντρικής Ένωσης Δήμων και Κοινοτήτων. Θα μου επιτρέψετε στο τέλος να απαντήσω και να μιλήσω λίγο πιο θεσμικά, επειδή ξεκίνησε μια συζήτηση με τις τοποθετήσεις των Αρχηγών και των εκπροσώπων των κομμάτων και θα πρέπει εδώ να μπούνε κάποια πράγματα, κατά τη δική μου γνώμη, σε μια σωστή βάση έτσι όπως την εννοεί το κόμμα μου, την εννοώ και εγώ και βέβαια την εννοεί η κυβέρνηση με βάση την δική μου τοποθέτηση. 


Πρώτον, γενική χρηματοδότηση των Οργανισμών Τοπικής Αυτοδιοίκησης. Για τους πόρους του 2003 οι δύο Κοινές Υπουργικές Αποφάσεις στην τελική τους μορφή εμπεριέχουν  1.560.000.000 € για τους Κεντρικούς Αυτοτελείς Πόρους και 750.000.000 € ΣΑΤΑ για τα αναπτυξιακά. Το σύνολο των 2.310.000.000 € η κυβέρνηση θα το εκταμιεύσει μέχρι του τελευταίου €. Δηλαδή, θα υλοποιηθούν στο σύνολό τους οι Κοινές Υπουργικές Αποφάσεις που έχουν υπογραφεί, συν δύο επιπλέον στοιχεία: τα 20.000.000 € που διεκδικούσατε, για τα οποία θα βγει συμπληρωματική Κοινή Υπουργική Απόφαση και που αναφέρονται στην διεκδίκηση του πριμ παραγωγικότητας, που εμείς τα εμπεριείχαμε στα πρώτα 1.560.000.000 € και επιπλέον από άλλο λογαριασμό, που δεν έχει σχέση βέβαια με τους ΚΑΠ αλλά είναι ενίσχυση της Αυτοδιοίκησης, τα 13.000.000 € για τους Δήμους των διευρυμένων Νομαρχιακών Αυτοδιοικήσεων και των επαρχείων, που δεν είχαν εγγραφεί και δεν είχαν συμπεριληφθεί στην πρώτη Κοινή Υπουργική Απόφαση. Είναι συμπληρωματικός λογαριασμός.

Το σύνολο των 2.330.000.000 €, χωρίς τα 13.000.000 € αυτά, έρχεται σε αντιστοιχία με το 2002 που ήταν 2.015.000.000 €. Υπάρχει μια αύξηση 315.000.000 €, δηλαδή 15,6% και είναι η μεγαλύτερη αύξηση που θεσμός πήρε με βάση τον προϋπολογισμό και τα έξοδα του κράτους το 2003, από όλους τους θεσμούς, όλα τα Υπουργεία και όλες τις διαδικασίες και τα 315.000.000 € αντιστοιχούν στην διεκδίκηση που το ίδιο το Διοικητικό Συμβούλιο της ΚΕΔΚΕ είχε κάνει με τα 350.000.000 € σε εκείνη την γνωστή συνεδρίαση του Διοικητικού Συμβουλίου.


Σε ότι αφορά τους πόρους του 2004. Στον προϋπολογισμό του 2004, δεσμεύεται η κυβέρνηση να εγγράψει τα ποσά που απορρέουν από τα απολογιστικά στοιχεία του 2002. Αυτό σημαίνει ότι από εδώ και πέρα - θα πω για τα πριμ - η εφαρμογή του νόμου 1828  για να σταματήσει την διελκυστίνδα των διεκδικήσεων, θα πάει με αυτό τον τρόπο, δηλαδή απολογιστικά του 2002 εγγράφονται στον προϋπολογισμό του 2004, του 2003 στο 2005 και ούτω καθεξής, με μια προϋπόθεση όμως, ότι τα ποσά αυτά θα αποτελέσουν και τις πραγματικές Κοινές Υπουργικές Αποφάσεις όπως θα εγγραφούν στον προϋπολογισμό, έτσι ώστε να πάμε στο ότι «οι καλοί λογαριασμοί κάνουν τους καλούς φίλους» Αυτό σε ότι αφορά την εφαρμογή του νόμου 1828 από εδώ και πέρα.


Σε ότι αφορά την εφαρμογή του 1828 στη μέχρι τώρα διαδικασία, έχω να κάνω δυο-τρία πολιτικά σχόλια. 
Το πρώτο είναι ότι η κυβέρνηση δεν αποδέχεται τον χαρακτηρισμό της υπεξαίρεσης. Είναι πολύ βαριά κατηγορία, που ακόμα και στην πολιτική ορολογία και κουβέντα θίγει την ηθική υπόσταση μιας κυβέρνησης η οποία για μια ολόκληρη ιστορική περίοδο, κυνηγώντας όλους αυτούς τους στόχους που είχε η χώρα, έκανε μια πολιτική, ενέγραφε στους κρατικούς προϋπολογισμούς, υπέγραφε Κοινές Υπουργικές Αποφάσεις εξ ολοκλήρου απαιτητές που ήταν μεγαλύτερες από την αρχική εγγραφή, αποδεχόμενη η κυβέρνηση προκαταβολικά ότι τα απολογιστικά στοιχεία δεν θα ήταν ακριβώς αυτά που εγγράφονται στον προϋπολογισμό. Για αυτό είναι αποδοχή ότι υπήρχε μια διελκυστίνδα και μια συνεχής διαπραγμάτευση που γινόταν όλα τα χρόνια που εγώ θυμάμαι το θέμα. Να πω ένα παράδειγμα.  Όταν εγώ ξανά ήμουν Υπουργός Εσωτερικών, το 1994-95 και στα 2 χρόνια, υπήρξε η ίδια διελκυστίνδα που  υπάρχει σήμερα για αυτά που χρωστούσε ή όχι η κυβέρνηση. 


Πρέπει επίσης να πω ότι η εφαρμογή του θεσμικού πλαισίου, συμπεριλαμβάνει την σχετική ερμηνεία της κυβερνητικής απόφασης του 1992, άρα εγώ δεν έχω καμία δυσκολία να έχω δυο δεσμεύσεις απέναντι σας. Τις επόμενες εβδομάδες θα συγκληθεί η Επιτροπή να δει και για τα παρελθόντα έτη, τα πιο πέρα, στην βάση του ισχύοντος θεσμικού καθεστώτος. Η κυβέρνηση όμως εφαρμόζοντας τα απολογιστικά στοιχεία του 2002 και από εδώ και πέρα θα συμπεριλαμβάνει και τους φόρους παρελθόντων οικονομικών ετών. Δηλαδή θέλει την πλήρη εφαρμογή του νόμου ως ίσχυε πριν από το 1992, όπως είχε ψηφιστεί το 1989.


Σε ότι αφορά το μέλλον του νόμου 1828, επειδή καλλιεργήθηκε μια αντίληψη ή μια εκ των προτέρων υποψία ή καχυποψία ότι η κυβέρνηση θέλει να τον καταργήσει ή να τον αλλάξει για να ανατρέψει την σχέση των πόρων Διοίκησης-Αυτοδιοίκησης υπέρ της κρατικής διοίκησης, των Υπουργείων της Κεντρικής Κυβέρνησης, εγώ θέλω να σας πω γιατί θα επανέλθω σε αυτό το θέμα, όχι στην αλλαγή, αλλά στην τύχη και την πορεία του νόμου 1828, στο τέλος της ομιλίας μου για να εισάγω τα θεσμικά θέματα που θέλω να πω στην βάση των οικονομικών δεδομένων.


Αν δεν κάνω λάθος κύριε Πρόεδρε, στην πρώτη συνεδρίαση του Διοικητικού Συμβουλίου της ΚΕΔΚΕ, όπου ο Υπουργός Εσωτερικών κατέθεσε την πρόταση μιας κατευθυντήριας γραμμής για τον νέο Κώδικα Δήμων και Κοινοτήτων, η βασική ένσταση από την πλευρά του Διοικητικού Συμβουλίου είναι ότι όλα αυτά τα θεσμικά δεν έχουν νόημα εάν δεν αποδοθούν σε οικονομικό επίπεδο, υπήρξαν οι τοποθετήσεις των μελών του Διοικητικού Συμβουλίου. Άρα λοιπόν θα πρέπει εδώ να δούμε ότι για τον 1828 και την πορεία του, πρέπει να συνδεθεί με τις ευρύτερες αλλαγές για μία Αυτοδιοίκηση μίας νέας εποχής. 


Θέλω εκ των προτέρων να σας πω ότι μετά το τέλος του Υπουργικού Συμβουλίου υπήρξε μία δημόσια ανακοίνωση του Πρωθυπουργού, δεν περιορίστηκε μόνο στις βασικές ανακοινώσεις που έκανε για τα επιμέρους θέματα και είπε επί λέξει: «Συζητήσαμε την προοπτική ίδρυσης μητροπολιτικών διοικήσεων σε ευρύτερες περιοχές, για παράδειγμα στο πολεοδομικό συγκρότημα Αθηνών, Πειραιώς και στην ευρύτερη περιοχή Θεσσαλονίκης. Αναφερθήκαμε στην μετεξέλιξη της Νομαρχιακής Αυτοδιοίκησης γιατί και αυτή πρέπει να ανταποκριθεί στις αυξημένες ανάγκες για την ανάπτυξη. Συζητήσαμε την οργάνωση της Περιφέρειας. Όλα αυτά τα θέματα, μαζί με τα θέματα χρηματοδότησης της Τοπικής Αυτοδιοίκησης, θα αποτελέσουν αντικείμενο και άλλων συζητήσεων και αντικείμενο διαλόγου» Συνδέεται δηλαδή η πορεία της γενικής χρηματοδότησης του θεσμού με τις ευρύτερες θεσμικές αλλαγές και όχι με απλή αλλαγή ή ανατροπή ή κατάργηση του 1828.

Πρέπει να σας ενημερώσω επίσης ότι η κατακλείδα της συνεδρίασης του Υπουργικού Συμβουλίου έγινε με μία συμφωνία της κυβέρνησης, ότι σε καμία περίπτωση η οποιαδήποτε εξέλιξη – για να μην πω αλλαγή – της χρηματοδότησης που θα αφορά τους Δήμους και τις Κοινότητες της χώρας, δεν θα γίνει παρά μόνο με ανακατανομή των συνολικών πόρων υπέρ της Αυτοδιοίκησης και όχι εναντίον της Αυτοδιοίκησης. Αυτή είναι η πρώτη ουσιαστική δέσμευση.

Δεύτερον, θέλω να αναφερθώ στις νέες αρμοδιότητες. Ο Πρωθυπουργός ανακοίνωσε μετά το Υπουργικό Συμβούλιο επί λέξει: «Υπάρχουν νέες αρμοδιότητες για την Τοπική Αυτοδιοίκηση. Η Δημοτική Αστυνομία, τα Κέντρα Εξυπηρέτησης Πολιτών, το πρόγραμμα Βοήθεια στο Σπίτι. Αυτές οι αρμοδιότητες αλλά και όσες άλλες έχουν εκχωρηθεί, θα λειτουργήσουν και θα χρηματοδοτηθούν από την κυβέρνηση.»
Στην κατεύθυνση αυτής της ανακοίνωσης, η κυβέρνηση αποφάσισε τα ακόλουθα: Πρώτον, όσα Κέντρα Εξυπηρέτησης Πολιτών λειτουργήσουν μέχρι το τέλος του 2003 και για αυτά η κυβέρνηση θεωρεί ότι το πρόγραμμα κατά Δήμο των Κέντρων Εξυπηρέτησης Πολιτών ολοκληρώνεται με ακόμα περίπου εκατό, εκτός από αυτά που έχουν ήδη αποφασιστεί για να εκχωρηθούν στους Δήμους και όπως ξέρετε στήνονται με χρήματα από την Κοινωνία της Πληροφορίας. Όσα λοιπόν Κέντρα Εξυπηρέτησης Πολιτών μέχρι το τέλος του 2003 – δεν μπορεί εσαεί να αναπτύσσει και άλλα Κέντρα Εξυπηρέτησης Πολιτών γιατί ήδη θα καλύψουμε τις βασικές ανάγκες – λειτουργήσουν, έχουν εγγυημένους τους πόρους μέσα από συνέχιση της χρηματοδότησής τους από πρόσθετα προγράμματα, όπως για παράδειγμα η Κοινωνία της Πληροφορίας. 

Δεύτερον, το πρόγραμμα Βοήθεια στο Σπίτι θα συνεχιστεί με το σημερινό χρηματοδοτικό σχήμα και με εγγυημένους τους πόρους. Συζητάμε στο πλαίσιο της κοινωνικής ατζέντας – δεν γνωρίζω αν θα είναι αυτή μία τελική απόφαση – υπάρχει πρόταση που συζητείται και αύξηση της χρηματοδότησης του προγράμματος από την κυβέρνηση. 

Τρίτον, όσοι πόροι απαιτηθούν για την περίοδο της εκπαίδευσης των Δημοτικών Αστυνόμων και την συγκρότηση της Δημοτικής Αστυνομίας, μέχρι την έναρξη λειτουργίας της Δημοτικής Αστυνομίας - με βάση όχι τα μέχρι τώρα ισχύοντα, αλλά το Προεδρικό Διάταγμα το γνωστό - κατά Δήμο, όσοι πόροι απαιτηθούν καλύπτονται από τον κρατικό προϋπολογισμό. Έτσι θα έχουμε την δυνατότητα να μελετήσουμε, μέχρι να ξεκινήσει, όλη αυτή τη διαδικασία σε βάθος και να πάρουμε την πιο σωστή απόφαση για το τελικό σχήμα της χρηματοδότησης σε διάλογο μαζί σας, όπου θέλω να σας πω ότι οι πόροι αυτοί που θα καλυφθούν, επιπλέον δηλαδή στους ΚΑΠ, θα είναι ένα ποσό για το 2003 μικρότερο και ένα αρκετά μεγαλύτερο, σχεδόν διπλάσιο – δεν μπορώ να ξέρω ακριβώς το ύψος του και να μη δεσμευτώ και πω πράγματα που δεν θα γίνουν – για το 2004. Δηλαδή θα φτάσουμε να προσλάβουν οι Δήμοι την Δημοτική Αστυνομία και να αρχίσει να λειτουργεί. Εκεί θα δούμε, από τώρα θα συζητήσουμε πώς καλύπτεται στην συνέχεια το σύστημα. 


Επιπροσθέτως θέλω να ξεκαθαρίσω και ένα θέμα που αφορά επίσης τους ΟΤΑ και αναφέρεται στους σχολικούς φύλακες. Η κυβέρνηση θεωρεί τον θεσμό μόνιμο και ευεργετικό για την ελληνική κοινωνία, το θεωρεί θεμέλιο λίθο για τις θέσεις και το δίκτυο, όχι απλά κοινωνικής εργασίας αλλά για την εξυπηρέτηση των σχολείων και ότι είχε μια αποτελεσματική παρέμβαση μέχρι τα τώρα. Άρα, εκ των πραγμάτων, είναι μια αρμοδιότητα που αφορά την καρδιά και την λειτουργία της Τοπικής Αυτοδιοίκησης. 


Η τελική μορφή που θα πάρει αυτή η αρμοδιότητα θα είναι ένα μικτό σχήμα από μόνιμους υπαλλήλους που είναι απαραίτητοι μίνιμουμ για να καλύψουν τις άμεσες ανάγκες των Δήμων που θέλουν και που πρέπει να έχουν σχολικούς φύλακες, καθώς και εργαζόμενους με καθεστώς μερικής απασχόλησης. Πιστεύω ότι για τους υπάρχοντες μέχρι σήμερα, αλλά και όσους καλύπτουν με κάποια επάρκεια τις ανάγκες επιπλέον, λίγους δηλαδή παραπάνω,  άρα απαιτούν θέσεις μόνιμων υπαλλήλων αφού ο κάθε Δήμος κάνει τον δικό του προγραμματισμό, πρέπει να αποφασίσετε με δική σας απόφαση από εδώ την προκήρυξη των συγκεκριμένων θέσεων και να κινήσετε τις διαδικασίες της πρόσληψης. 

Ταυτόχρονα στο πλαίσιο της ανάπτυξης των θέσεων μερικής απασχόλησης, με βάση τον πρόσφατα ψηφισθέντα νόμο θα προγραμματίσουμε συμπληρωματικές πιθανά ανάγκες σε διάλογο μαζί σας. Εξάλλου σύμφωνα με το νόμο η ΚΕΔΚΕ συμμετέχει στο Όργανο Σχεδιασμού αυτού του δικτύου θέσεων κοινωνικής προστασίας. Μέχρι την ολοκλήρωση αυτής της διαδικασίας, που μπορεί να πάρει και κάποιους μήνες από το 2004, θα συνεχιστεί το σημερινό καθεστώς που έχει διασφαλισμένους πόρους μέχρι το τέλος του 2003 και όσους μήνες απαιτηθεί μετά την 1/1/2004, με επιπλέον από την 1/1 και την ασφαλιστική κάλυψη των ανθρώπων αυτών που σήμερα δουλεύουν στα σχολεία. Στην συνέχεια, η μόνιμη λειτουργία του θεσμού θα θεωρηθεί μεταφορά αρμοδιότητας στην Αυτοδιοίκηση και θα προστεθεί στο ελάχιστο κόστος λειτουργίας των Δήμων.

Επίσης στο ίδιο θέμα για τις αρμοδιότητες, μια που έθιξα αυτά τα θέματα τώρα, πρέπει να σας πω το εξής: μια και μιλήσαμε για μεταφορά αρμοδιότητας και επειδή όλοι έμειναν στην γνωστή συνταγματική δέσμευση, θέλω να τονίσω ότι από την ψήφιση του συντάγματος και μετά, μεταφέρθηκε μια αρμοδιότητα μόνο στην Τοπική Αυτοδιοίκηση που αφορά τα προνοιακά, τα ΚΕΦΟ και βάσει αυτής της μεταφοράς υπήρξε καταρχήν μια χρηματοδότηση μόνο για ένα χρόνο, κάτι που δεν ήταν σωστό. Στη συζήτηση που έγινε αναφέρθηκε ότι υπάρχει έτοιμη διάταξη που διασφαλίζει τους πόρους και για τα επόμενα χρόνια.

Θέλω να πω επίσης, επειδή μου αρέσει να είμαι απολύτως ειλικρινής, ότι οι αρμοδιότητες που έχουν αποδοθεί μέχρι τα τώρα και που έχουν σχέση με τα αθλητικά κέντρα ή τους παιδικούς σταθμούς και που είχε μια διαδικασία όπου κάπου υπήρχαν κάποια ελλείμματα, εγώ δεν είμαι σε θέση σήμερα να μιλήσω για να γυρίσουμε πίσω και να δούμε τι γίνεται. Μπορούμε όμως να συζητήσουμε επί της ουσίας και να δούμε τις μέχρι τώρα αποδοθείσες αρμοδιότητες, με βάση μια συνεργασία δικιά μας, δικιά σας και των αρμόδιων Υπουργείων που τις έχουν εκχωρήσει και να δούμε πού βρισκόμαστε σήμερα προκειμένου να γίνουν οποιεσδήποτε διορθωτικές κινήσεις, αλλά χωρίς όμως να δεσμεύομαι για το αποτέλεσμα αυτής της διαδικασίας. Επαναλαμβάνω ότι είναι για τις παλαιότερες, πριν την ψήφιση του Συντάγματος. 

Η κυβέρνηση επειδή τιμά το Σύνταγμα που με μεγάλη πλειοψηφία ψήφισε στη σχετική διάταξη η Βουλή, προτείνει από εδώ και πέρα – και αυτή θα είναι η πάγια πρακτική της – κάθε αρμοδιότητα που μεταφέρεται από το κράτος στην Αυτοδιοίκηση  κοστολογείται μέσα από διαδικασία διαλόγου με το Υπουργείο Οικονομικών, την ΚΕΔΚΕ και το αρμόδιο Υπουργείο και προστίθεται το κόστος στους Κεντρικούς Αυτοτελείς Πόρους της Αυτοδιοίκησης.

Στο πλαίσιο του ίδιου διαλόγου και για να είμαστε ειλικρινείς μεταξύ μας, πρέπει κάθε φορά να καθορίζεται ποια είναι μεταφορά αρμοδιότητας – είπα οι σχολικοί φύλακες, που είναι μια μεταφορά αρμοδιότητας – τι είναι μια νέα αρμοδιότητα που γίνεται από την αρχή. Εκεί δεν μπορεί και την νέα αρμοδιότητα να καλύπτετε από τους υπάρχοντες ΚΑΠ, γιατί οποιαδήποτε επιπλέον κρατική επιχορήγηση μέσα από τους ΚΑΠ δίνεται, δεν υπάρχει άλλος τρόπος. Όμως είναι νέα αρμοδιότητα και εκεί πρέπει να αναζητήσουμε σχήματα, διαδικασίες, που για κάθε μία θα είναι πολύ συγκεκριμένα προκειμένου να υπάρχει η πλήρης κάλυψη του κόστους αυτής της αρμοδιότητας από εδώ και πέρα. 

Νομίζω λοιπόν ότι είναι στοιχείο αυτό που θα απαιτεί για τις νέες αρμοδιότητες, όχι για τις μεταφερόμενες και κάποια δική σας συζήτηση για την κατανομή των πόρων εσωτερικά της Αυτοδιοίκησης, για να είμαστε απολύτως ειλικρινείς και να μη μιλάμε έξω και πέρα από τα πραγματικά γεγονότα, που θα πρέπει να αναζητήσετε και τις βέλτιστες δυνατές πρακτικές που βοηθούν το έργο της και την άσκηση αρμοδιοτήτων νέων που έχουν σχέση με την ουσία και την είσοδό της στην νέα εποχή. Αυτά δηλαδή που όλα τα Συνέδρια της ΚΕΔΚΕ εκ των προτέρων έθεταν ως βασική προϋπόθεση μιας οποιασδήποτε μεταρρύθμισης στα οικονομικά της Αυτοδιοίκησης και που, δικαιολογημένα ίσως, στο πεδίο της άμυνας απέναντι στην ενδεχόμενη απειλή η κυβέρνηση να ανατρέψει τον υπάρχοντα νόμο προφανώς σας κάνει να αμύνεστε για τον υπάρχοντα νόμο. Αυτές όμως είναι πολύ συγκεκριμένες και ουσιαστικές δεσμεύσεις. 

Τρίτον, το Ειδικό Πρόγραμμα της Τοπικής Αυτοδιοίκησης. Ο Πρωθυπουργός ανακοίνωσε μετά το Υπουργικό Συμβούλιο ότι το ΕΠΤΑ που βοηθά τους Δήμους σε αναπτυξιακές δραστηριότητες θα γίνει μόνιμος θεσμός και θα έχει ένα μόνιμο κορμό από πόρους, οι οποίοι θα προέλθουν από ειδικές δράσεις των Υπουργείων σήμερα που θα συνενωθούν. Είχατε πει, δικαιολογημένα ίσως, ότι είναι η δεύτερη φορά που δεσμεύεται έτσι ο Πρωθυπουργός. Η κυβέρνηση με πρότασή μου έθεσε το ΕΠΤΑ ως πρόγραμμα τοπική ανάπτυξης, με μόνιμο χαρακτήρα και διασφαλισμένους πόρους στον νέο Κώδικα, γνωρίζετε την πρόταση του Υπουργείου Εσωτερικών, όπου θεωρούμε ότι αυτό το πρόγραμμα που παρεμπιπτόντως ήταν δική μας πρωτοβουλία και στηρίχθηκε βέβαια και από τα κόμματα της αντιπολίτευσης μετά την δημιουργία των Καποδιστριακών Δήμων και τουλάχιστον θα μας αναγνωρίσετε το δικαίωμα να θέλουμε να προχωρήσει παρότι πολλές φορές και με δικές ευθύνες δεν προχώρησε σε ορισμένους τομείς και με λιγότερες ευθύνες σε κάποιους άλλους τομείς που αφορούν την ίδια την Αυτοδιοίκηση. Εμείς λοιπόν θέλουμε με βάση αυτό το πρόγραμμα να διαμορφώσουμε έναν μόνιμο αναπτυξιακό πόρο για την Τοπική Αυτοδιοίκηση. 

Τι κάνουμε σήμερα; Πρώτον, εξοφλούμε με την μεγαλύτερη δυνατή ταχύτητα το πρώτο 50% που έχει υλοποιηθεί.

Δεύτερον, χρειάστηκε μία συστηματική προεργασία για να χαραχτούν προσεκτικά οι κατευθύνσεις για τα επιλέξιμα έργα του επόμενου 50%, για το οποίο είμαστε έτοιμοι να συζητήσουμε μαζί σας τις επόμενες μέρες και μέχρι το τέλος του χρόνου – κάπως έτσι το είπε και ο κύριος Καραμανλής – να υπάρξει προγραμματισμός των πρώτων έργων ένταξης στο δεύτερο 50% του ΕΠΤΑ. 

Τρίτον, Δήμοι που διαπιστωμένα έχουν υπερβάσεις στο πρώτο 50% ως μη όφειλαν, είναι φανερό ότι θα εντάξουν τις υπερβάσεις αυτές ως τμήμα του δεύτερου 50%. Δεν θα γίνει σε βάρος των υπολοίπων Δήμων αυτή η διαδικασία. 

Τέταρτον, με εντολή του Πρωθυπουργού, τα θεματικά προγράμματα κατά το πρότυπο του Ελλάδα 2004, θα τροφοδοτήσουν με ευθύνη του κάθε Υπουργείου το ΕΠΤΑ. Δεν ισχυρίζομαι ότι αυτή είναι μία εύκολη διαδικασία, όμως έχει ξεκινήσει. Ήδη είναι σε εξέλιξη η συζήτηση για το πρόγραμμα που αφορά το Υπουργείο Μεταφορών, για να αποτελέσουν αυτά τα θεματικά προγράμματα, όσα επιτυγχάνονται μέσα από αυτήν την διαδικασία, συστατικό μέρος του ΕΠΤΑ από το 2004 με προϋπολογισμένους πόρους. Δεν θα πούμε δηλαδή ότι πέρα από το υπόλοιπο 50%, τα επιπλέον θεματικά θα είναι γενικά «σχεδιάστε και φέρτε τα ως τεχνικά δελτία» αν δεν υπάρχει εξασφαλισμένη χρηματοδότηση. Θα υπάρχει κατά τομέα και αυτή θα συζητιέται με κάθε Υπουργείο, θα μπαίνουν στο κοινό κορβανά και θα γίνονται συγκεκριμένα έργα. Αυτή είναι η βασική απόφαση της κυβέρνησης. 

Άρα ολοκληρώνουμε το 50%, ανοίγουμε μέχρι το τέλος του χρόνου το δεύτερο 50%. Οι υπερβάσεις που έκαναν οι Δήμοι με δική τους ευθύνη πάνε στο δεύτερο 50% από το πρώτο και θα επιχειρήσουμε την δύσκολη διαδικασία να εντάξουμε, έχουμε ένα, δύο, τρία ελπίζω μέσα στο 2004, αλλά να εντάσσουμε προγράμματα θεματικά κατά Υπουργείο στο ΕΠΤΑ. Έτσι αυτός ο πόρος θα γίνει συνείδηση και για την κυβέρνηση και για την Αυτοδιοίκηση ότι έχει μεν ένα μεταβλητό μέγεθος, αλλά μία μόνιμη δομή και λειτουργία. Να γίνει βασικό, καθημερινό στοιχείο της πολιτικής μας και άρα να ικανοποιηθεί η αρχική πρόταση και να γίνει - αυτό έχει μεγάλη σημασία - δομικό στοιχείο του προγραμματισμού της τοπικής ανάπτυξης για τους Δήμους.

Σημείο τέσσερα. Ρύθμιση χρεών των Οργανισμών Τοπικής Αυτοδιοίκησης. Ο Πρωθυπουργός ανακοίνωσε μετά το Πρωθυπουργικό Συμβούλιο: «Για να βοηθήσουμε τους Δήμους που είναι υπερχρεωμένοι, θα προχωρήσουμε στην ρύθμιση των χρεών με δανεισμό και όρους όσο γίνεται πιο ευνοϊκούς.»

Η κυβέρνηση μετά από συζητήσεις στις οποίες συμμετείχαν και εκπρόσωποι της ΚΕΔΚΕ, αποφάσισε να υιοθετήσει ρύθμιση στο πνεύμα αυτής του 1999, αλλά με αρκετά ευνοϊκότερους όρους. Ποια είναι αυτή η ρύθμιση; 

Πρώτον, ο δανεισμός αφορά το χρέος στο σύνολό του. 

Δεύτερον, το επιτόκιο υπολογίζεται με βάση αυτό του δημοσίου, των ομολόγων δηλαδή του δημοσίου, προστιθέμενης μίας μονάδας. Σήμερα αυτό το επιτόκιο δίνει ένα ποσοστό – αν δεν κάνω λάθος αφού είναι ένας πρόχειρος υπολογισμός – 5,07%, που είναι έναντι του 7,5% της προηγούμενης ρύθμισης του 1999. 

Τρίτον, ανεξάρτητα από το μέχρι σήμερα χρονικό διάστημα που εκκρεμούν τα χρέη των Δήμων, προστίθεται ένας χρόνος ως περίοδος χάριτος και η εξόφλησή τους εξαντλείται σε 15 χρόνια. Νομίζω ότι είναι δίκαιη ρύθμιση. Επιτρέπει στους υπερχρεωμένους Δήμους να διασφαλίσουν πόρους για έργα και να μην τους απορροφά στο σύνολό τους το χρέος. Το κυριότερο είναι ότι η ρύθμιση δεν γίνεται σε βάρος των υγιών οικονομικά Δήμων. Πρόκειται για γενναία απόφαση που ανακουφίζει πραγματικά τους ΟΤΑ και δίνει στις Δημοτικές Αρχές, ιδιαίτερα στους νέους Δημάρχους, την δυνατότητα να παράγουν έργο για τον Δήμο τους. 

Ένα πιο ειδικό θέμα. Μετά από μία δική μας πρωτοβουλία, σε συνεργασία με την Βάσω Παπανδρέου, την ΤΕΔΚΝΑ και την ΕΥΔΑΠ, για τα χρέη των Δήμων προς την ΕΥΔΑΠ, έχει ουσιαστικά αποφασιστεί να γίνει συμψηφισμός με τα περιουσιακά στοιχεία για να ενταχθούν οι Δήμοι στο δίκτυο και με αυτήν την λογική θα έχουν και μία λειτουργική, ουσιαστική συμμετοχή στο ενιαίο πια δίκτυο του μητροπολιτικού χώρου, θα έχουν και την δική τους λειτουργική συμμετοχή μέσα στην πορεία υλοποίησης αυτού του προγράμματος.

Θέμα πέμπτο. Έλεγχος και καταλογισμοί. Είπαμε να τα πούμε όλα. Ο Πρωθυπουργός ανακοίνωσε μετά το Υπουργικό Συμβούλιο: «Η λειτουργία ενός σύγχρονου Δήμου πρέπει να είναι αποκεντρωμένη και διαφανής. Ο έλεγχος των ΟΤΑ, τόσο ο προληπτικός όσο και ο κατασταλτικός, γίνεται υποχρεωτικός γιατί για εμάς η διαφάνεια συνιστά θεμελιώδη αρχή για την λειτουργία των Δήμων και θέλουμε να ελέγξουμε, όπως και οι ίδιοι οι Δήμοι το επιδιώκουν, οποιεσδήποτε διαδικασίες σπατάλης ή  κακοδιαχείρισης.»

Η κυβέρνηση στο πλαίσιο της συζήτησης για τον νέο Κώδικα, σε συνεργασία με την Κεντρική Ένωση Δήμων και Κοινοτήτων, αναζητά την πιο αποτελεσματική μορφή του ελέγχου. Παράλληλα προχωρεί - και είναι θέμα για συζήτηση η πρόταση που διατύπωσε η ΚΕΔΚΕ - για την μελλοντική ολοκλήρωση των ελεγκτικών μηχανισμών. Ωστόσο δεν μπορούμε να περιμένουμε να φτιάξουμε από την αρχή παράλληλους ελεγκτικούς μηχανισμούς. Προχωρούμε λοιπόν στον υποχρεωτικό έλεγχο για Δήμους πάνω από 5.000 κατοίκους από το Ελεγκτικό Συνέδριο και ενισχύουμε τα όργανα του Ελεγκτικού Συνεδρίου με προσωπικό και πόρους. Ταυτόχρονα οριοθετείται το περιεχόμενο του ελέγχου ώστε να μην κατατρίβεται  με λεπτομέρειες, αλλά να γίνεται επί της ουσίας για να μπορεί να διακρίνεται ο έλεγχος μιας πραγματικής κακοδιοίκησης από το ότι ένας Δήμαρχος πήρε γραφική ύλη για το γραφείο του και δεν έχει διαλέξει ο Πάρεδρος της διαδικασία αυτής της προμήθειας. Είναι προς τιμήν της Αυτοδιοίκησης ότι εδώ και χρόνια στα Συνέδρια της θέτει επιτακτικά το θέμα, για να σταματήσει να αμαυρώνεται η εικόνα των Δήμων συλλήβδην και από 1/1/2004 ο έλεγχος γίνεται υποχρεωτικός.


Εδώ θέλω να σας πω το εξής, επειδή όπως σας είπα προηγουμένως δεν μου αρέσει να κρύβω λόγια ή να σκεπάζω υποθέσεις. Υπάρχουν από το παρελθόν καταλογισμοί, όλοι τους ξέρετε, που είναι ίσως άδικοι, για να μην αρχίσω εγώ και πάρω απόφαση δικαστηρίου, αλλά κυρίως εξοντωτικοί. Υπενθυμίζω ότι παλαιότερα, στην αρχή της δεκαετίας, η τότε κυβέρνηση ουσιαστικά τους κατάργησε για τις προηγούμενες περιόδους χωρίς καμία διάκριση. Τώρα που ξεκινάει μια νέα περίοδος μιας Αυτοδιοίκησης ευθύνης και διαφάνειας με ότι προβλέπουμε στον Κώδικα, εγώ έχω την απόφαση, αν θέλετε εσείς με δική σας πρωτοβουλία, να αντιμετωπίσουμε το υπαρκτό και τεράστιο αυτό πρόβλημα με δυο προϋποθέσεις. 

Η πρώτη: η ρύθμιση θα δίνει τα εχέγγυα ότι είναι δίκαιη και με προϋποθέσεις που πιστοποιούνται από κρατικές Υπηρεσίες, από κρατικά Όργανα, δηλαδή κάτω από συγκεκριμένες προϋποθέσεις να γίνεται η άρση του καταλογισμού. 

Η δεύτερη: επειδή η ελληνική κοινωνία μας κοιτάει στα μάτια και επειδή πιστεύω ότι είναι ένα πραγματικό και ουσιαστικό πρόβλημα της Αυτοδιοίκησης, να συμφωνηθεί με όλα τα κόμματα της Βουλής ώστε να έχει μια πάνδημη συναίνεση. 

Θέλω λοιπόν να προχωρήσετε κύριε Πρόεδρε, στην βάση αυτών των δυο προϋποθέσεων, να διαμορφώσετε μια τελική πρόταση, να τη συζητήσετε με όλα τα κόμματα και εγώ θα φέρω την ρύθμιση στην Βουλή προκειμένου να υπάρξει η άρση των άδικων καταλογισμών.

Θέμα έκτο. Συλλογικές διαπραγματεύσεις. Ο Πρωθυπουργός ανακοίνωσε μετά το Υπουργικό Συμβούλιο: «Θέλω να τονίσω ότι οι Οργανισμοί Τοπικής Αυτοδιοίκησης θα πρέπει να έχουν συμμετοχή στις συλλογικές διαπραγματεύσεις, γιατί οι μισθοί και οι υποχρεώσεις των υπαλλήλων τους αφορούν τους ιδίους κυρίως».


Εγώ δεν θα έρθω εδώ εκ των υστέρων εδώ να σας πω υποσχόμενος ότι, ότι συνέβη μέχρι τώρα θα επανεξετασθεί, στα πλαίσια μιας εισοδηματικής πολιτικής που κρίνεται από συλλογικές διαπραγματεύσεις που οι δυο εταίροι είναι το κράτος, η κυβέρνηση και οι Ομοσπονδίες των εργαζομένων στους Δήμους, όμως η κυβέρνηση μέσα στο Γ΄ Θερινό Τμήμα της Βουλής, με τροπολογία θα ικανοποιήσει το πάγιο αίτημα της Αυτοδιοίκησης να έχει λόγο στις συλλογικές διαπραγματεύσεις ως ισότιμος τρίτος εταίρος. Νομίζω ότι έχει ωριμάσει αυτή η  απόφαση, ώστε τουλάχιστον από εδώ και πέρα να μην υπάρχει κανένας αιφνιδιασμός επιβολής πρόσθετων ανελαστικών δαπανών στους Οργανισμούς της Τοπικής Αυτοδιοίκησης. Το θεωρώ και δίκαιο και σωστό.


Αυτά σε ότι αφορά τα οικονομικά θέματα τα οποία κυρίως έχει θέσει ως ερωτήματα η εισήγηση και η πρόταση της ΚΕΔΚΕ και ο Πρόεδρος της Ένωσης στην αρχική του τοποθέτηση, για υπερχρεωμένους Δήμους αν θυμάμαι καλά.


Κάτι σημαντικό που ξέχασα να σας πω είναι ότι για τους πόρους του 2003 στο πρώτο πεντάμηνο επειδή δεν είχε υπογραφεί κοινή Υπουργική απόφαση, είχατε πάρει το δωδεκατημόριο με βάση την παλιά ΚΥΑ, που σημαίνει ότι σας χρωστάει η κυβέρνηση χρήματα σε σχέση με τον προϋπολογισμό των πόρων. Από τον έκτο μήνα αν δεν απατώμαι, δεν ξέρω αν είναι ο έκτος ή ο έβδομος, το δωδεκατημόριο γίνεται με βάση την νέα Κοινή Υπουργική Απόφαση. Στα δωδεκατημόρια που θα ακολουθήσουν από τώρα θα κατανεμηθεί το καινό που υπήρξε μέχρι τα τώρα στους πρώτους μήνες, προκειμένου να γίνεται αυτόματα αυτό, να υπάρξει η κάλυψη πλήρως της παροχής των ΚΑΠ για τα λειτουργικά έξοδα των Δήμων.


Αγαπητές φίλες και φίλοι, θα ήθελα τώρα λίγο να δούμε την υπόθεση του νόμου 1828. Καταρχήν, σας είπα τι αποφάσισε το Υπουργικό Συμβούλιο και τι είπε ο Πρωθυπουργός. Αυτό αυτόματα σημαίνει πολιτική δέσμευση ότι δεν υπάρχει περίπτωση να υπάρξει αλλαγή του νόμου 1828 ή μετατροπή του ή αναθεώρηση του σε βάρος της Αυτοδιοίκησης, για να στερηθεί πόρους.


Δεύτερον, όλες οι θεσμικές αλλαγές που έχουν γίνει εν τω μεταξύ μετά τον νόμο 1828, επιβάλλουν μια καινούργια αντιμετώπιση των οικονομικών της Αυτοδιοίκησης. 


Μίλησα προηγούμενα για κοστολόγηση αρμοδιοτήτων, μίλησα για νέες πρακτικές σε επιμέρους θέματα που πρέπει να είναι λογικά για να διασφαλίσουν τους πόρους σας και ταυτόχρονα η μέχρι τώρα διελκυστίνδα επί τόσα χρόνια δεν έδωσε την απάντηση στο τι σημαίνει πραγματικά αυτό.


Υπήρχε μια παλιά άποψη της Αυτοδιοίκησης και νομίζω ότι υπάρχει και τώρα. Την είπαν και ο κύριος Κουκουλόπουλος και η κυρία Μπακογιάννη στην ομιλία της, ότι δεν πρέπει η Αυτοδιοίκησης να απεμπολήσει το δικαίωμα να ασκήσει μια πολιτική αυτοδύναμης, πέρα από τους θεσμοθετημένους πόρους, που θα της δίνουν τους ίδιους πόρους και τα ίδια έσοδα και μάλιστα θεσμοθετημένα. Αυτό, συν τη Νομαρχιακή Αυτοδιοίκηση που έχει μπει στο παιχνίδι μετά το 1994, καθιστούν το νόμο 1828 ένα θέμα που πρέπει να συζητήσουμε, όχι να αλλάξουμε το πνεύμα του, αλλά να αλλάξουμε ουσιαστικά ή να διευρύνουμε τις ρυθμίσεις του, προκειμένου να ανταποκριθεί στις καινούργιες ανάγκες.

Επειδή αυτό θα γίνει μετά την ψήφιση του Κώδικα και επειδή με βάση και τον Κώδικα θα αρχίσει αυτή η συζήτηση για να πάμε στην όποια απόφαση πρόκειται να πάρουμε, καταρχήν για να διασκεδαστούν οι εντυπώσεις σας επειδή ο Κώδικας θα ψηφιστεί Οκτώβριο ή Νοέμβριο, αποτελεί ολομέλεια της Βουλής και δεν μπορεί να ψηφιστεί πριν το τέλος Νοεμβρίου περίπου, ουσιαστικά η συζήτηση θα ξεκινήσει με τον καινούργιο χρόνο ή στο τέλος του χρόνου, είναι φανερό ότι δεν χρειάζεται να έχετε καμιά αγωνία, δεν έχει σκοπό η κυβέρνηση να αλλάξει τον 1828 μέχρι τις εκλογές. Όμως ξεφύγετε από αυτή τη διεκδίκηση του «κάτω τα χέρια από τον 1828» γιατί θα έρθετε εσείς να ζητήσετε βελτίωση, συμπλήρωση και θωράκιση των πόρων ώστε να μην υπάρχει αυτή η διελκυστίνδα και παράλληλα για να ασκήσετε τις καινούργιες αρμοδιότητες για την Αυτοδιοίκηση της νέας εποχής. Εγώ λοιπόν πιστεύω ότι αυτή είναι μια καθαρή εξήγηση της κυβέρνησης και μια καθαρή δέσμευση που δίνει απάντηση σε αυτό.

Όσο για τα θέματα που έχουν σχέση με την ευρύτερη θεσμική και διοικητική ανασυγκρότηση της χώρας που όλοι αναγνωρίζουμε, θέλω να θυμίσω ότι παρά την καθυστέρηση του συνόλου των ρυθμίσεων, έτσι όπως προσδιόρισε εδώ και 1,5 χρόνο ο Πρωθυπουργός στην προ ημερήσιας διάταξης συζήτηση στη Βουλή ως βήματα, μετά μάλιστα από μια πρόταση που έκανε η κυρία Παπαρήγα σε εκείνη τη συζήτηση, η κυβέρνηση δεν έρχεται τώρα προεκλογικά να πει ότι θέλω να κάνει αλλαγές, ο Κώδικας είναι μια πρόταση σε αυτή τη κατεύθυνση. Οι συζητήσεις που έχουν γίνει μέχρι τώρα στις Επιτροπές με την ΚΕΔΚΕ είναι προς αυτή τη κατεύθυνση. 

Οι συνολικές συζητήσεις που πρέπει να γίνουν πάνω στα μεγάλα θέματα, έβαλε ο Πρόεδρος του ΣΥΝΑΣΠΙΣΜΟΥ μια σειρά από θέματα θεσμικά πάρα πολύ σοβαρά όπως είναι για παράδειγμα η Περιφερειακή Αυτοδιοίκηση, αν θα υπάρχει ή όχι αιρετός Περιφερειάρχης, η αποκέντρωση της διακυβέρνησης στην Περιφέρεια, που αλίμονο, φαντάζομαι εννοεί ότι πρέπει να υπάρχει και παράλληλη αποκέντρωση της διακυβέρνησης στην Περιφέρεια, τα θέματα της ρύθμισης των μητροπολιτικών περιοχών. 

Έχουν γίνει μια σειρά από επεξεργασίες. Δεν κρύβω ότι είναι πολύ δύσκολο να βάλεις όλα τα Υπουργεία να συζητάνε την ανακατανομή των αρμοδιοτήτων. Όμως ξεκίνησε μια τέτοια προσπάθεια και εμείς σε λίγες μέρες θα είμαστε έτοιμοι να έχουμε μια πρόταση διαλόγου που θα επικυρώσουμε σε λίγες εβδομάδες για να είμαι λίγο πιο σαφής, θα τεθεί για συζήτηση. Χωρίς να φοβάστε αιφνιδιασμό μιας νομοθετικής ρύθμισης που θα αλλάξει τα πράγματα αμέσως εδώ και τώρα για να προλάβουμε και όλα αυτά. Θα γίνει σε απόλυτο διάλογο μαζί σας σε όλα τα σημεία των προτάσεων, όπως γίνεται τώρα για τον Κώδικα, ούτως ώστε να έρθει ώριμα η ελληνική κοινωνία να αποφασίσει το νέο μεγάλο άλμα, το νέο κύμα των μεταρρυθμίσεων που έχει ανάγκη για την διοικητική και θεσμική αναδιάρθρωση της χώρας. 

Ένα τελευταίο σχόλιο πολιτικό και κλείνω. Χαίρομαι που τα κόμματα της αντιπολίτευσης, αλλά κυρίως η ΝΕΑ ΔΗΜΟΚΡΑΤΙΑ και ο κύριος Καραμανλής γίνεται διαπρύσιος κήρυκας της αποκέντρωσης και της κατοχύρωσης των θεσμών. Βέβαια, μας είπε ότι ήταν δικαιολογημένη η αντίδραση της ΝΕΑΣ ΔΗΜΟΚΡΑΤΙΑΣ στην ψήφιση του Καποδίστρια επειδή ακριβώς είχε καταλάβει ότι  δεν είχε προετοιμαστεί σωστά και δεν ήμασταν έτοιμοι να τον εφαρμόσουμε. 

Η αλήθεια είναι ότι η ΝΕΑ ΔΗΜΟΚΡΑΤΙΑ αποχώρησε από όλες τις θεσμικές μεταρρυθμίσεις, καταγγέλλοντάς και λέγοντας ότι όταν θα γυρίσει θα τις αλλάξει. Είναι έστω όψιμη αυτή η μετατόπιση, αλλά είναι σε θετική κατεύθυνση, διότι είναι μεγάλη η κατάκτηση για την ελληνική κοινωνία και η συντηρητική παράταξη να έχει μια προοδευτική άποψη για τα ζητήματα της αποκέντρωσης, ανεξάρτητα από τις διαφωνίες. 

Σε ότι δε αφορά τις θεσμικές μεταρρυθμίσεις του προηγούμενου ιστορικού κύκλου, θα μου πείτε ήταν πολλά χρόνια το ΠΑΣΟΚ στη κυβέρνηση. Τι να κάνουμε; Ιστορικά είχε την πρωτοβουλία. Τις έκανε όλες σχεδόν αυτό, με τη συμμετοχή και τη στήριξη δυνάμεων της ανανεωτικής αριστεράς και λοιπά. Τις έκανε όλες η κυβέρνηση του ΠΑΣΟΚ. Θα μας επιτρέψετε να μην απεμπολήσουμε ή να δώσουμε προς υιοθέτηση τις θεσμικές αλλαγές, αλλά ξεκινώντας από αυτές να έρθουμε να ολοκληρώσουμε μια κοινωνική οργάνωση για μια σύγχρονη, αποκεντρωμένη και δημοκρατική Πολιτεία, που οι ανάγκες της έρχονται από το μέλλον, δεν υπακούουν καν στο παρόν γιατί τα πράγματα κινούνται με τρομακτική ταχύτητα. Αν σε αυτό υπάρχει μια εθνική συνεννόηση, τόσο το καλύτερο για την Ελλάδα και την χώρα μας. Είμαστε αποφασισμένοι όμως να προχωρήσουμε και να περάσουμε και το δεύτερο κύμα των μεταρρυθμίσεων.

Ακούστηκαν κατά κόρον δύο λέξεις: μορφές διεκδίκησης και ενότητα της Αυτοδιοίκησης απέναντι στα διεκδικητικά της αιτήματα. Εγώ συμφωνώ απόλυτα και στις δύο, αλλά προσθέτω τρίτη λέξη: «και ευθύνη» δηλαδή διεκδίκηση, ενότητα και ευθύνη. Μια Αυτοδιοίκηση ευθύνης, που πέρα από τη συγκυρία, τις σκοπιμότητές της και τις αντιπαραθέσεις της εργάζεται άοκνα και συστηματικά υπέρ του θεσμού. Εγώ μετά από αυτά τα Συνέδρια με τα οποία έχω συνδεθεί με δεσμούς ζωής, ξέρω πολύ καλά ότι και αυτή τη φορά θα κάνετε το καθήκον σας. 

Σας ευχαριστώ.

